section_heading: Životopis
paragraph_text: Područje je njezina znanstvenoga bavljenja u prvome redu suvremena jezična norma, terminologija te leksikologija i leksikografija. Autorica je brojnih knjiga i radova s tih područja (podatci o radovima dostupni u Hrvatskoj znanstvenoj bibliografiji na adresi bib.irb.hr/). U Institutu za hrvatski jezik i jezikoslovlje bila je voditeljica znanstvenoga projekta Hrvatski normativni jednosvezačni rječnik. Suradnica je na projektu Hrvatsko strukovno nazivlje – projekt koordinacije (STRUNA) koji se ostvaruje u Institutu za hrvatski jezik i jezikoslovlje i autorica (s Milicom Mihaljević) Hrvatskoga terminološkoga priručnika. U okviru toga projekta i izvan njega aktivno surađuje na uređivanju stručnoga nazivlja brojnih struka. Sudjelovala je na mnogim domaćim i međunarodnim znanstvenim skupovima, okruglim stolovima, stručnim tribinama i u radijskim emisijama, vodila je različite terminološke radionice i radionice za prevoditelje, bila je članica uredništva i uredničkoga vijeća Rasprava Instituta za hrvatski jezik i jezikoslovlje te uredničkoga vijeća poljskoga časopisa Media i społeczeństwo (hrv. Mediji i društvo), povjerenstva za državno natjecanje iz hrvatskog jezika, savjetnica za državnu maturu iz hrvatskoga jezika.